হাজার হাজার মানুষ লঞ্চে, বাসে, ইস্টিমারে, ট্রেনে এবং পায়ে হেঁটে ঢাকার রেসকোর্স ময়দান অভিমুখে আসতে শুরু করে। মুখে তাদের স্লোগান-‘শেখ মুজিবের পথ ধরো-বাংলাদেশ স্বাধীন করো’ ‘বীর বাঙালি অস্ত্র ধরো-বাংলাদেশ স্বাধীন করো’ ‘বাঁশের লাঠি তৈরি করো- সোনার বাংলা মুক্ত করো।’ কারো হাতে বাঁশের লাঠি, কৃষকের হাতে লাঙ্গল ও জোয়াল, মাঝির হাতে নৌকার বৈঠা-বাঙালি জাতি ছুটে এসেছে আজ একটি মোহনায়-তারা শুনতে এসেছে বাঙালি জাতির এই ঘোরতর দুর্দিন আর দুঃসময়ে বাঙালির মহান নেতা ও স্বাধীনতা আন্দোলনের সর্বাধিনায়ক বঙ্গবন্ধু শেখ মুজিবুর রহমান কী ঘোষণা দেন-কী দিক নির্দেশনা প্রদান করেন-তার জন্য লাখো মানুষের ঢল বিস্তৃত হয় রেসকোর্স ময়দান, প্রেসক্লাব, রমনা পার্ক, শাহবাগ ও এর আশপাশের এলাকায়। ঢাকা শহরের পথে পথে শুধু মানুষ ছুটে চলেছে রেসকোর্স ময়দানের দিকে-আর পাকিস্তানি সেনাবাহিনীর মিলিটারি সাজোয়া গাড়ির বহর সারি সারি দাঁড়িয়ে আছে রমনা রেসকোর্স ময়দানের চারিদিকে-আকাশের ওপরে চক্কর দিচ্ছে পাকিস্তানি সেনাবাহিনী ও বিমানবাহিনীর হেলিকপ্টার তারা মেশিনগানের নল তাক করে চক্কর দিয়ে যাচ্ছে জনসমুদ্রের ওপর দিয়ে।